
Pranešimas apie Komisijos 2015 m. birželio 17 d. posėdyje nagrinėtus klausimus ir priimtus sprendimus

Komisijos 2015 m. birželio 17 d. posėdyje buvo nagrinėjami šie klausimai:
1. Milvydo Juškausko peticijos „Dėl Lietuvos Respublikos saugaus eismo automobilių keliais įstatymo 24 straipsnio 3 dalies pakeitimo“ nagrinėjimas iš esmės.
2. Milvydo Juškausko peticijos „Dėl Lietuvos Respublikos administracinių teisės pažeidimų kodekso 18818 straipsnio pakeitimo“ nagrinėjimas iš esmės.
3. Milvydo Juškausko peticijos „Dėl Lietuvos Respublikos civilinio proceso kodekso 56 straipsnio 1 dalies 4 punkto pakeitimo“ nagrinėjimas iš esmės.  
4. Milvydo Juškausko peticijos „Dėl Lietuvos Respublikos administracinių teisės pažeidimų kodekso 161 straipsnio pakeitimo“ nagrinėjimas iš esmės.
5. Milvydo Juškausko peticijos „Dėl Lietuvos Respublikos civilinio kodekso 4.85 straipsnio pakeitimo“ nagrinėjimas iš esmės.
6. Dėl Donato Pauliuko kreipimosi „Dėl Lietuvos Respublikos Seimo 2007 m. liepos 4 d. nutarimo Nr. X-1264 „Dėl individualaus konstitucinio skundo instituto įtvirtinimo koncepcijos patvirtinimo“ vykdymo“.
7. Dėl Anatolijaus Lapinsko kreipimosi „Dėl valstybinio socialinio draudimo fondo biudžeto 2015 metų rodiklių patvirtinimo įstatymo pakeitimo“ pripažinomo peticija.
8. Dėl Gražinos Marijos Palukaitienės kreipimosi „Dėl santuokoje įgyto turto paveldėjimo įstatymo tobulinimo“.
Pirmuoju klausimu buvo priimtas sprendimas atmesti Milvydo Juškausko peticijoje „Dėl Lietuvos Respublikos saugaus eismo automobilių keliais įstatymo 24 straipsnio 3 dalies pakeitimo“ pateiktą pasiūlymą patikslinti Saugaus eismo automobilių keliais įstatymo 24 straipsnio 3 dalies formuluotę, surašant tokią pačią prasmę kaip dabar galiojanti, tik ją aiškiau išdėstant, kad neliktų galimybės jos aiškinti savaip ir piktnaudžiauti: 
„3. Asmeniui, kuriam teisė vairuoti transporto priemones atimta dėl daugiau nei vienos KET taisyklės daugiau nei vieno karto pažeidimų, teisė vairuoti transporto priemones grąžinama tik jam nustatyta tvarka užbaigus papildomus vairuotojų mokymus.“
Komisija šį sprendimą priėmė, atsižvelgusi į Lietuvos Respublikos susisiekimo ministerijos pateiktą nuomonę ir manydama, kad įstatymų leidėjas, nustatydamas asmeniui teisės vairuoti transporto priemones grąžinimo sąlygą, numatė pareigą užbaigti papildomą vairuotojų mokymą, nepriklausomai nuo jo padarytų Kelių eismo taisyklių (toliau – KET) pažeidimų skaičiaus, tai yra papildomas vairuotojų mokymas yra privalomas ir tiems asmenims, kuriems teisė vairuoti buvo atimta už vieną pavojingą KET pažeidimą. 
Šiuo metu teisės vairuoti transporto priemones atėmimas yra taikomas išimtinai už šiurkštų (pavojingą) arba sistemingą KET, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, pažeidimą.
Lietuvos Respublikos administracinių teisės pažeidimų kodekso (toliau – Kodeksas) 27 straipsnis „Specialiosios teisės atėmimas“ nustato, kad specialiosios teisės atėmimas iki penkerių metų skiriamas už šiurkštų arba sistemingą naudojimosi šia teise tvarkos pažeidimą. Kadangi specialiosios teisės atėmimu yra laikomas ir teisės vairuoti transporto priemones atėmimas, vadinasi, ši teisė atimama padarius vieną (šiurkštų) arba daugiau nei vieną (sistemingą) naudojimosi teise tvarkos pažeidimą.
Pagal Kodeksą sankcija – teisės vairuoti transporto priemones atėmimas – taip pat gali būti taikoma už įvairaus pavojingumo KET pažeidimus (nustatyto greičio viršijimą, pavojingą ir chuliganišką vairavimą, vairavimą esant vairuotojui neblaiviam arba apsvaigusiam nuo narkotinių, psichotropinių ar kitų psichiką veikiančių medžiagų ir kt.), todėl Saugaus eismo automobilių keliais įstatymo 24 straipsnio 3 dalies nuostatoje vartojamas žodis „pažeidimų“ gali būti suprantamas ne tik kaip jų kiekis, o kaip šių pažeidimų įvairovė.	
Lingvistinio teisės aiškinimo metodo taikymas, kaip ir apskritai griežtas įstatymo raidės laikymasis taikant teisę, dažniausiai yra pagrįstas. Šio teisės aiškinimo metodo svarbos negalima paneigti, tačiau lingvistinis teisės aiškinimo metodas nėra vienintelis ar universalus, jo reikšmė neturėtų būti perdėta. Konstitucinis Teismas yra ne kartą konstatavęs, kad Konstitucijos negalima aiškinti pažodžiui, vien taikant lingvistinį (verbalinį) metodą, kad aiškinant Konstituciją privalu taikyti įvairius teisės aiškinimo metodus: sisteminį, bendrųjų teisės principų, loginį, teleologinį, įstatymų leidėjo ketinimų, precedentų, istorinį, lyginamąjį ir kt. Tas pats pasakytina ir apie visų žemesnės galios teisės aktų aiškinimą.
Atsižvelgiant į tai, įstatymų leidėjas Saugaus eismo automobilių keliais įstatymo 24 straipsnio 3 dalyje nustatydamas asmeniui, kuriam teisė vairuoti transporto priemones buvo atimta dėl KET pažeidimų, šios teisės grąžinimo sąlygas, neapsiribojo sąlyga, kad papildomas vairuotojų mokymas turėtų būti taikomas tik už daugiau nei vieną KET pažeidimą. Priešingai, įvertinus Saugaus eismo automobilių keliais įstatymo, kaip norminio teisės akto, reglamentuojančio teisės vairuoti transporto priemones grąžinimo sąlygas, turinį, taip pat vertinant jo santykį su Kodeksu, nustatančiu sankcijas už atitinkamus KET pažeidimus, už kuriuos atimama teisė vairuoti transporto priemones, manytina, kad įstatymų leidėjas, nustatydamas asmeniui teisės vairuoti transporto priemones grąžinimo sąlygą, numatė pareigą užbaigti papildomą vairuotojų mokymą, nepriklausomai nuo jo padarytų KET pažeidimų skaičiaus, tai yra papildomas vairuotojų mokymas yra privalomas ir tiems asmenims, kuriems teisė vairuoti buvo atimta už vieną pavojingą KET pažeidimą.
Antruoju klausimu buvo priimtas sprendimas atmesti Milvydo Juškauško peticijoje „Dėl Lietuvos Respublikos administracinių teisės pažeidimų kodekso 18818 straipsnio pakeitimo“ pateiktą pasiūlymą pateiktą pasiūlymą „patikslinti Administracinių teisės pažeidimų kodekso (toliau – ATPK) 18818 straipsnį, ir nustatyti, kad šiame straipsnyje numatyta atsakomybė yra taikoma už 1933-1945 metų Vokietijos, TSRS ar Lietuvos TSR vėliavos ar herbo arba vėliavų, ženklų ar uniformų, kurių sudedamoji dalis yra 1933-1945 metų Vokietijos, TSRS ar Lietuvos TSR vėliava ar herbas, 1933-1945 metų Vokietijos nacionalsocialistinių ar TSRS komunistinių organizacijų simbolių ar uniformų arba 1933-1945 metų Vokietijos, TSRS ar Lietuvos TSR vėliavos ar herbo, 1933-1945 metų Vokietijos teisės aktais nustatytų ženklų su svastika ir SS runomis, TSRS teisės aktais nustatytų tarybinio kūjo ir pjautuvo ženklo, tarybinės raudonos penkiakampės žvaigždės ženklo pagrindu sudarytų vėliavų ar ženklų, atsakingų už Lietuvos gyventojų represijas Vokietijos nacionalsocialistinių ar TSRS komunistų partijos vadovų atvaizdų platinimą, naudojimą susirinkime ar kitame masiniame renginyje arba kitokį demonstravimą, taip pat 1933-1945 metų Vokietijos, TSRS ar Lietuvos TSR himno atlikimą.“ 
Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir manydama, kad tenkinti šį pasiūlymą yra netikslinga. 
[bookmark: pn4_7][bookmark: n4_8][bookmark: pn4_8]ATPK 18818 nuostatų pagrindinis tikslas – uždrausti Lietuvoje tokį demokratinės visuomenės narius žeidžiantį nacistinės ir komunistinės simbolikos naudojimą, kuris būtų suprantamas kaip nacistinių ar komunistinių okupacinių režimų propaganda ir sudarytų palankias sąlygas kurtis nacių ir neonacių, komunistų ir neokomunistų bei panašią simboliką naudojančioms antidemokratines idėjas propaguojančioms organizacijoms. 
[bookmark: n4_0][bookmark: n4_50][bookmark: pn4_50][bookmark: n4_51][bookmark: pn4_51][bookmark: n4_52][bookmark: pn4_52]Vadovaujantis Lietuvos vyriausiojo administracinio teismo formuojama praktika, sprendžiant atsakomybės taikymo už ATPK 18818 straipsnyje numatytus pažeidimus klausimą, turi būti nustatomos visos tokio pobūdžio bylose svarbios aplinkybės: asmens, demonstravusio ženklus su nacistine svastika, tikslai, t. y. ar asmuo, įtariamas administracinio teisės pažeidimo padarymu, siekė propaguoti nacistinį režimą, nacistinę ideologiją, ar konkretūs simboliai, kurie buvo viešai demonstruojami, buvo sudaryti būtent nacistinių simbolių pagrindu. Kai teismui kyla abejonių, ar asmuo, įtariamas administracinio teisės pažeidimo padarymu, viešai demonstravo simbolius, sudarytus nacistinių simbolių, t. y. nacistinės svastikos, pagrindu, teismas turi imtis visų galimų priemonių prieštaravimams pašalinti ir bylos aplinkybėms visapusiškai išsiaiškinti (Lietuvos vyriausiojo administracinio teismo 2012 m. rugpjūčio 31 d. nutartys administracinėse bylose Nr. N438-1223/2012, Nr. N-438-1225-2012). Jei demonstruotų simbolių (ženklų) pobūdžio įvertinimas inter alia, yra susijęs su istorijos faktų analize, t. y. specifinėmis mokslinėmis istorinėmis žiniomis, teismas, vadovaudamasis ATPK 256 straipsnio 2 dalimi, gali pasinaudoti viena iš įrodymų rūšių bylai svarbioms aplinkybėms nustatyti – eksperto išvada ir (ar) specialisto paaiškinimu.
Trečiuoju klausimu buvo priimtas sprendimas atmesti Milvydo Juškauško peticijoje „Dėl Lietuvos Respublikos civilinio proceso kodekso 56 straipsnio 1 dalies 4 punkto pakeitimo“ pateiktą pasiūlymą pakeisti Civilinio proceso kodekso 56 straipsnio 1 dalies 4 punktą, panaikinant nuostatą „turintys aukštąjį universitetinį teisinį išsilavinimą“, arba 4 punktą išdėstyti taip: 
„4) vienas asmuo atstovavimui savo artimam giminaičiui ar sutuoktiniui.”
Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir manydama, kad nėra tikslinga keisti Civilinio proceso kodekso 56 straipsnio 1 dalies 4 punkto nuostatą, reglamentuojančią atstovavimą artimiesiems giminaičiams ar sutuoktiniui (sugyventiniui), ir atsisakyti nurodyto aukštojo universitetinio teisinio išsilavinimo reikalavimo.
Šiuo metu galiojančia Civilinio proceso kodekso 56 straipsnio 1 dalies 4 punkto nuostata siekiama užtikrinti kompetentingą atstovavimą asmenims teismuose, taip pat užtikrinti tinkamą byloje dalyvaujančių asmenų subjektinių teisių apsaugą ir gynybą, įgyvendinti civilinio proceso operatyvumo, kooperavimosi principus, padėti teismams priimti teisingus ir pagrįstus sprendimus bylose. Priešingu atveju, dėl nekokybiško atstovavimo gali kilti neigiamų procesinių padarinių atstovaujamajam, taip pat gali būti vilkinamas teismo procesas. Vadovaujantis Lietuvos Respublikos advokatūros įstatymo nuostatomis, advokatai yra pagrindiniai subjektai, kuriems suteikta teisė teikti teisines paslaugas ir kurių teikiamoms paslaugoms, siekiant užtikrinti paslaugų kokybę ir profesionalumą, keliami specialūs reikalavimai. 
Pažymėtina, kad Civilinio proceso kodekso 56 straipsnio 1 dalies 4 punkto nuostatomis yra ne apsunkinamas, o palengvinamas asmenų dalyvavimas civiliniame procese, kadangi suteikiama galimybė asmenims, turintiems aukštąjį universitetinį teisinį išsilavinimą, atstovauti savo artimiesiems giminaičiams ar sutuoktiniui (sugyventiniui), tokiu atveju nėra reikalingas advokato atstovavimas.
Jeigu asmuo neturi pakankamai pajamų pasinaudoti advokato paslaugomis, pagal Valstybės garantuojamos teisinės pagalbos įstatymo 11 straipsnio 2 dalį fiziniai asmenys, kurių turtas ir metinės pajamos neviršija Lietuvos Respublikos Vyriausybės nustatytų turto ir pajamų lygių teisinei pagalbai gauti, gali pasinaudoti valstybės garantuojama visiškai ar iš dalies apmokama antrine teisine pagalba. 
Pagal Europos Žmogaus Teisių Teismo praktiką reikalavimas, kad asmeniui teisme atstovautų profesionalus teisininkas, savaime neprieštarauja Žmogaus teisių ir pagrindinių laisvių apsaugos konvencijos (toliau – Konvencija) 6 straipsnio garantuojamai teisei į teismą. Europos Žmogaus Teisių Teismas savo praktikoje yra nurodęs, kad valstybėms yra suteikiama vertinimo laisvė pasirenkant priemones, kuriomis siekiama užtikrinti veiksmingą teisę kreiptis į teismą civilinėse bylose, kartu pažymėdamas, kad privalomas advokato atstovavimas būtų nesuderinamas su Konvencijos garantijomis, jei valstybėje nebūtų numatyta galimybė gauti teisinę pagalbą arba ji būtų neproporcingai apribota (Aerts prieš Belgiją, Nr. 25357/94, 1998 m. liepos 30 d., § 60; Jelcovas prieš Lietuvą, Nr. 16913/04, 2011 m. liepos 19 d. sprendimas, § 87).
Ketvirtuoju klausimu buvo priimtas sprendimas tenkinti Milvydo Juškauško peticijoje „Dėl Lietuvos Respublikos administracinių teisės pažeidimų kodekso 161 straipsnio pakeitimo“ pateiktą pasiūlymą „pakeisti Administracinių teisės pažeidimų kodekso 161 straipsnį ir vietoje nustatytos atsakomybės už savivaldybių tarybų patvirtintų miestų ir gyvenamųjų vietovių statinių tinkamos priežiūros taisyklių nesilaikymą nustatyti administracinę atsakomybę už savivaldybių tarybų patvirtintų miestų ir gyvenamųjų vietovių statinių naudojimo taisyklių nesilaikymą.“
Komisija šį sprendimą priėmė, susipažinusi su Lietuvos Respublikos teisingumo ministerijos pateikta nuomone ir manydama, kad tikslinga Administracinių teisės pažeidimų kodekso 161 straipsnio minėtą nuostatą suderinti su Lietuvos Respublikos vietos savivaldos įstatymo 6 straipsnio 1 dalies 21 punkte nustatyta savivaldybėms savarankiška funkcija – „statinių naudojimo priežiūra įstatymų nustatyta tvarka“.
Lietuvos Respublikos statybos įstatyme taip pat yra nustatyta statinių naudojimo priežiūra, kurią atlieka savivaldybių administracijos.
Todėl siekiant išvengti skirtingo minėtų įstatymų nuostatų dėl statinių naudojimo priežiūros aiškinimo ir taikymo, tikslinga jas suvienodinti.
Penktuoju klausimu buvo priimtas sprendimas atmesti Milvydo Juškauško peticijoje „Dėl Lietuvos Respublikos civilinio kodekso 4.85 straipsnio pakeitimo“ pateiktą pasiūlymą patobulinti Lietuvos Respublikos Civilinio kodekso 4.85 straipsnio nuostatas: 1 dalyje išbraukti žodžius „vieną balsą” ir įrašyti žodžius „balsų kiekį atitinkantį nuosavybės teise valdomų patalpų plotą kvadratiniais metrais“, 5 dalyje išbraukti žodžius „1/4 butų ir kitų patalpų savininkų” ir įrašyti žodžius „1/4 visų balsų dalį turintieji savininkai” arba žodžius „1/4 visų patalpų dalies savininkai.” 
Komisija šį sprendimą priėmė, atsižvelgusi į Lietuvos Respublikos aplinkos ministerijos pateiktą nuomonę ir manydama, kad siūlomas pakeitimas apribotų mažesnių butų ir kitų patalpų savininkų galimybę pakeisti sprendimus bendrojo naudojimo objektų valdymo, naudojimo ir disponavimo klausimais ir pažeistų butų ir kitų patalpų savininkų socialinio lygiateisiškumo principą (Lietuvos Respublikos Konstitucijos 29 straipsnis). 
Lietuvos Respublikos civilinio kodekso 4.25 straipsnio 6 dalyje nustatyta, kad namo butų ir kitų patalpų savininkų sprendimai negali apriboti butų ir kitų patalpų savininkų bei trečiųjų asmenų teisių ir teisėtų interesų, išskyrus <„> kodekso ir kitų ¡statymų nustatytus atvejus. 
Lietuvos Respublikos Aukščiausiasis teismas 2009 m. gruodžio 9 d. parengtoje Teismų praktikos nagrinėjant ginčus dėl bendrosios dalinės nuosavybės apžvalgoje teigiama, kad sprendžiant ginčus dėl bendraturčių nuosavybės teisės įgyvendinimo jų interesai turi būti įvertinti nuosavybės neliečiamumo ir apsaugos kontekste, pasveriant, ar vieno bendraturčio interesų prioriteto pripažinimas ir jo reikalavimų tenkinimas nesukels esminio kito bendraturčio nuosavybės teisės pažeidimo ar net netekimo. Be to, nuosavybės neliečiamumo principas turi būti taikomas derinant jį su kitais civilinės teisės principais, įtvirtintais Civilinio kodekso 1.2 straipsnio 1 dalyje: civilinių santykių subjektų lygiateisiškumo, teisinio apibrėžtumo, neleistinumo piktnaudžiauti teise, visokeriopos civilinių teisių teisinės gynybos.
Pažymėtina, kad siūlomos teisinio reguliavimo priemonės galėtų iš esmės pažeisti tų butų ir kitų patalpų savininkų teises, kuriuose yra aiški mažai ir daug bendro ploto turinčių butų ir patalpų disproporcija (nestandartinės statybos, keletą butų ar patalpų turinčiuose daugiabučiuose). Tai reikštų, kad mažų butų ar patalpų savininkai niekada veiksmingai negalėtų apginti savo teisėtų interesų balsuodami butų ir kitų patalpų susirinkimuose.
Šeštuoju klausimu buvo priimtas sprendimas Donato Pauliuko kreipimosi „Dėl Lietuvos Respublikos Seimo 2007 m. liepos 4 d. nutarimo Nr. X-1264 „Dėl individualaus konstitucinio skundo instituto įtvirtinimo koncepcijos patvirtinimo“ vykdymo“, vadovaujantis Peticijų įstatymo 2 straipsnio 4 dalimi, nenagrinėti Lietuvos Respublikos peticijų įstatyme nustatytais pagrindais, kadangi jame pateikto pasiūlymo „įgyvendinti LR Seimo 2007 m. liepos 4 d. nutarimą Nr. X-1264 „Dėl individualaus konstitucinio skundo instituto įtvirtinimo koncepcijos patvirtinimo“ ir priimti būtinus LR Konstitucijos, LR Konstitucinio Teismo įstatymo ir kitų įstatymų pakeitimus“ nagrinėjimas nepriklauso Komisijos kompetencijai. 
Lietuvos Respublikos Konstitucijos 33 straipsnio 3 dalyje yra nustatyta, kad piliečiams laiduojama peticijos teisė, kurios įgyvendinimo tvarką nustato įstatymas. Toks įstatymas buvo priimtas 1999 m. liepos 7 d. Jame yra nustatyta, kad „peticijų komisijos – nuolatinės komisijos, kurios sprendžia kreipimosi pripažinimo peticija bei peticijų priėmimo nagrinėti klausimus, jas nagrinėja ir pateikia išvadas dėl peticijoje išdėstytų reikalavimų ir siūlymų tenkinimo“.
[bookmark: _GoBack]Pagal Peticijų įstatymo 2 straipsnio 4 dalį peticijos teisė – tai yra teisė kreiptis į Seimą, Vyriausybę ar savivaldybės institucijas su siūlymais ir reikalavimais, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. Tačiau pareiškėjas siūlo nekeisti, o vykdyti Seimo nutarimą. Be to, norint patenkinti pareiškėjo pateiktą pasiūlymą, pirmiausia reikia pakeisti Lietuvos Respublikos Konstituciją, o po to – kitus įstatymus, tačiau Komisija iniciatyvos teisės siūlyti Seimui keisti Konstituciją neturi. Pagal Konstitucijos 147 straipsnio 1 dalį sumanymą keisti ar papildyti Konstituciją turi teisę ne mažesnė kaip ¼ visų Seimo narių grupė arba ne mažiau kaip 300 tūkst. rinkėjų. 
Pažymėtina, kad vykdant minėtą Seimo nutarimą buvo parengti ir Seimui pateikti Lietuvos Respublikos Konstitucijos 106 straipsnio pakeitimo įstatymo projektas Nr. XP-980 ir Lietuvos Respublikos Konstitucinio Teismo įstatymo pakeitimo ir papildymo įstatymo projektas Nr. XP-3027, kuriais siekiama įteisinti galimybę asmenims tiesiogiai kreiptis į Konstitucinį Teismą su prašymu ištirti įstatymų bei kitų teisės aktų, kurių pagrindu priimtas sprendimas galimai pažeidė jų konstitucines teises ir laisves, konstitucingumą. Šie projektai buvo įtraukti į 2013 m. Seimo III (rudens) sesijos darbų programą, tačiau iki šios dienos nėra priimti.
Pagal oficialiąją konstitucinę doktriną, siekiant atnaujinti diskusijas Seime dėl individualaus konstitucinio skundo, reikalinga iš naujo pasinaudoti Konstitucijos keitimo iniciatyvos teise, kurios Komisija neturi. Tai gali padaryti ne mažesnė kaip ¼ visų Seimo narių grupė arba ne mažiau kaip 300 tūkst. rinkėjų. 
Septintuoju klausimu buvo priimtas sprendimas Anatolijaus Lapinsko kreipimąsi „Dėl valstybinio socialinio draudimo fondo biudžeto 2015 metų rodiklių patvirtinimo įstatymo pakeitimo“ pripažinti peticija ir priimti ją nagrinėti.
Pareiškėjas siūlo pakeisti Valstybinio socialinio draudimo fondo 2015 metų rodiklių patvirtinimo įstatymo 6 straipsnį taip: „6 straipsnis. Valstybinio socialinio draudimo įmokų, pervedamų į pensijų kaupiamuosius fondus, kompensavimas. Valstybinio socialinio draudimo įmokoms, pervedamoms į pensijų kaupiamuosius fondus, kompensuoti 2015 metams skirti 142 471 575 eurus iš Lietuvos Respublikos valstybės biudžeto ir kitų valstybės piniginių išteklių“.
Aštuntuoju klausimu buvo priimtas sprendimas Gražinos Marijos Palukaitienės kreipimąsi „Dėl santuokoje įgyto turto paveldėjimo įstatymo tobulinimo“ pripažinti peticija ir priimti ją nagrinėti.
Pareiškėja siūlo pakeisti Lietuvos Respublikos civilinį kodeksą taip, kad mirus vienam iš sutuoktinių, turtas pagal įstatymą atitektų mirusį sutuoktinį pergyvenusiam sutuoktiniui. 

